২০২২ দক্ষিণ আফ্রিকা নারী ক্রিকেট দলের ইংল্যান্ড সফর
দক্ষিণ আফ্রিকা নারী ক্রিকেট দল ২০২২ সালের জুন ও জুলাই মাসে একটি টেস্ট, তিনটি একদিনের আন্তর্জাতিক (ওডিআই) ও তিনটি টোয়েন্টি২০ আন্তর্জাতিক (টি২০আই) ম্যাচ খেলার জন্য ইংল্যান্ড সফর করে। ২০২২ সালের ফেব্রুয়ারি মাসে ইংল্যান্ড ও ওয়েলস ক্রিকেট বোর্ড সফরের সূচি নিশ্চিত করে। ২০১৪ সালের পর এ সিরিজেই দক্ষিণ আফ্রিকা দল প্রথমবারের মত কোনও টেস্ট ম্যাচে অংশ নেয়। সফরে সব ফরম্যাট মিলিয়ে জয়ী দল নির্ধারণের জন্য একটি পয়েন্ট পদ্ধতি ব্যবহার করা হয়। সিরিজের একমাত্র টেস্ট ম্যাচটি বৃষ্টিবিঘ্নিত হওয়ার কারণে ড্র হয়। ওডিআই সিরিজে ইংল্যান্ড ৩–০ ব্যবধানে জয়ী হয়। টি২০আই সিরিজেও ইংল্যান্ড ৩–০ ব্যবধানে জয়লাভ করে ও পয়েন্ট পদ্ধতি অনুসারে পুরো সফরে বড় ব্যবধানে বিজয় অর্জন করে।